# Utkast til analyse av «Are You a Doctor» -- Gruppe 2

«Are You a Doctor» av Raymond Carver begynner med at en mann sitter i pyjamas og venter på en telefon fra sin kone. Når telefonen endelig ringer, er det imidlertid ikke konen han hører, men en fremmed kvinnestemme. Han spør hvordan hun fikk tak i nummeret hans, og hun sier at det var skrevet ned ved siden av telefonen hennes, men at hun ikke vet av hvem eller hvem han er. I stedet for å legge på når de begge innser at det er feil nummer, fortsetter de å snakke med hverandre, frem til han til slutt går med på å møte henne. Møtet ender med at han klumsete forsøker å kysse henne, før han drar hjem igjen. Ved novellens slutt, kommer han hjem til at hans kone ringer ham. Hun har forsøkt å ringe hele kvelden, og avslutter novellen med å si «Are you there, Arnold? ... You don’t sound like yourself» (Carver 1976: 30).

Novellen er kort, ordknapp og skrevet på en minimalistisk måte. Verken teksten eller karakterene avslører eksplisitt hva som skjer, og situasjonen som blir skildret virker derfor ganske absurd. Gjennom hele novellen har man en følelse av at man ikke vet hva som foregår, og at de tegnene vi får er tvetydige. Denne tvetydigheten kommer blant annet av at vi som lesere ikke vet hvem de ulike karakterene er eller hva deres intensjoner er. Vi vet for eksempel ikke hvorfor Clara ber Arnold om å komme. Vil hun ha selskap eller vil hun ha hjelp? På samme måte kan vi ikke vite hvorfor han faktisk drar for å møte henne etter en så kort og merkelig samtale. Vil han også ha intimitet og nærhet, eller er han bekymret og vil hjelpe?

Man kan i tvetydighetene se flere ulike tolkningsmuligheter som går gjennom novellen. På den ene siden kan det virke som at Arnold Breit savner noe i sitt eget ekteskap, og at han derfor drar til Clara for å søke intimitet og nærhet. Her har man altså en idé om at hans intensjoner kan være å starte en affære med henne, fordi det virker som at hun kan tilby ham nærhet han på dette tidspunktet ikke får med sin kone. På den andre siden kommer han først når hun innstendig ber ham om hjelp. Man kan her tenke seg at det er hun som har behov for hjelp, av medisinsk art for eksempel, og at omsorgsrelasjonen sånn sett er snudd på hodet.

Denne tvetydigheten er på mange måter bygget på en identitetskonflikt. På den ene siden har man en nærhetssøkende og ensom Arnold som finner en mulighet for intimitet med en fremmed kvinne han har snakket med på telefonen. På den andre siden trenger Clara potensielt hjelp, og Arnold får da mulighet til å komme henne til unnsetning. Mye av grunnen til at det er en slik dobbelthet i novellen, kan være at Arnold selv ikke vet hvem han er, hva hans intensjon er eller hva det er hun vil.

Billedspråk og symboler

Arnolds hjerte er tilstedeværende i hele novellen, men hva det representerer er tvetydig. I begynnelsen av novellen, kan for eksempel Arnold kjenne hjertet sitt banke når Clara sier navnet hans: «His heart moved when he heard her use his name**»** (Carver 1976: 25). I dette tilfellet kan det virke som at Arnolds hjerte banker på grunn av en lengtende eller forelsket følelse.

Videre i novellen får det imidlertid en annen funksjon. Når han går opp trappen til Clara, tenker han på en gang han var på ferie i Luxembourg med sin kone, og kjenner plutselig en smerte i siden: «He felt a sudden pain in his side, imagined his heart, imagined his legs folding under him, imagined a loud fall to the bottom of the stairs» (Carver 1976: 26). Fordi det er tanken på hans kone som tilsynelatende forårsaker denne smerten, kan det virke som at det er dårlig samvittighet eller en annen innbilt, psykisk smerte som forårsaker smerten i siden. Denne tolkningen blir underbygget av bruken av ordet «imagined». Ved å si at han forestiller seg at smerten kommer fra hjertet, kan det være en manifestert smerte som representerer dårlig samvittighet.

Her dukker det imidlertid opp en tvetydighet igjen. De symptomene han forestiller seg ligner en ekte hjertesykdom eller et hjerteinfarkt. Når han ser for seg at han skal falle i trappen, virker det ikke egentlig som et resultat av å ha vondt i hjertet på grunn av følelser. Det er sånn sett usikkert om han faktisk har problemer med hjertet, eller om det er et resultat av hans mentale situasjon. Dette er med på å underbygge den overordnede tvetydigheten om hva møtet skal bety og hvorfor han drar for å møte henne, og viser generelt hans forvirrede situasjon.

Speil er også et objekt som synes å ha en viktig rolle i denne novellen. Den første gangen det dukker opp, er når han snakker med Clara på telefonen. Han ber henne vente litt, og går så inn på kontoret sitt, tenner en sigar, tar av seg brillene og ser seg i speilet. Dette føles veldig selvransakende. Den andre gangen speilet kommer inn, virker det som at det har en betydningsfull rolle i Arnolds avgjørelse om å besøke Clara: «When he looked in the bathroom mirror, he discovered the hat. It was then that he made the decision to see her» (Carver 1976: 26). Speilets rolle i novellen kan være en måte å utforske identitet på.

Videre er det også interessant at mye av novellen foregår over telefonen. Dette fører til en distanse, både fysisk og følelsesmessig.

Fortellerteknikk og form

Den første og siste scenen i novellen er veldig like, og man får med det en slag sirkelkomposisjon. Dette er virkningsfullt med tanke på spørsmålet om identitet, fordi man på den måten tydelig kan se en utvikling i Arnolds situasjon. Første gangen han svarer telefonen, er det han som har sittet og ventet på at konen skal ringe, og han svarer den med «Hello, dear». Ved novellens slutt, er det konen som har ventet på ham, og han svarer telefonen med navnet sitt: «Arnold. Arnold Breit speaking». Konen reagerer på dette, og spør ham hvorfor han er så formell. Det blir med det tydelig at han har gått gjennom en forandring i løpet av novellen.

Novellen er fortalt i tredje person, i fri indirekte tale. Dette vil si at det er Arnolds perspektiv vi ser novellen gjennom, men man får likevel en distanse ved at den ikke er fortalt i førsteperson. Denne teknikken er med på å underbygge tvetydighetene, i og med at vi ikke får vite noe mer enn det Arnold vet.

Karakterer

Det absurde og merkelige i novellen blir forsterket av de øvrige karakterene. I tillegg til Arnold, hans kone og Clara, møter vi Claras datter, Cheryl. Clara nevner også en gutt hun er bekymret for, men bortsett fra at Clara nevner ham, er han ikke tilstede i novellen. Arnold ser etter ham når han kommer til Claras leilighet, men det forblir uavklart hvem han er.

Når Arnold kommer til leiligheten hennes, står det i tillegg en stor mann og røyker fra en av balkongene i bygget hennes. Mannen på balkongen kikker ned på Arnold både når han kommer til leiligheten og når han forlater den. Vi får aldri vite hvem han er eller sett ham tydelig, han forblir et mørkt, truende element. Arnold finner aldri ut hvilken av balkongene som er Claras, og hvilken av balkongene mannen står på.

Bibliografi

Carver, R. (1976). Are You a Doctor?. I *Will You Please Be Quitet Please?*. London: Vintage Books.